
Kapitel 1: Min drøm

Hej! Har du nogensinde haft en drøm, der føltes så stor, at den fyldte hele dit hjerte? Sådan en drøm har jeg.

Jeg hedder Daniella, og min drøm er at blive rigtig god til gymnastik. Ikke bare god, men så god, at jeg kan komme på konkurrenceholdet. Jeg elsker at træne, at øve spring, at mærke kroppen flyve gennem luften. Når jeg lander sikkert efter et spring, føles det, som om jeg har erobret verden. Det er, som om tiden står stille, når jeg laver gymnastik, og alt andet forsvinder.

Nogle gange, når jeg ligger i min seng om aftenen, lukker jeg øjnene og forestiller mig, at jeg står midt på gulvet til en stor opvisning. Publikum klapper, lyset rammer mig, og jeg mærker varmen i kroppen, når jeg giver alt, hvad jeg har. Jeg drømmer om at mærke den stolthed, at vise alle, hvor meget jeg kan.

Men selv når man elsker noget, kan det være svært. Nogle dage føles det, som om kroppen ikke vil samarbejde. Andre dage er jeg så træt, at jeg næsten ikke kan smile. Så kan jeg tvivle på mig selv. Jeg kan tænke: “Måske er jeg ikke god nok.” Men dybt inde ved jeg, at drømmen stadig lever. Og jeg nægter at give slip på den.

Spørgsmål til samtale:


	Hvad betyder det at have en drøm?

	Hvordan tror du, Daniella har det, når hun laver gymnastik?





Kapitel 2: Et ønske

Sommerferien var forbi, og jeg glædede mig til at se mine venner igen. Men mest af alt til at starte til gymnastik. Det kildede i maven, bare jeg tænkte på det. Et helt nyt hold. Nye muligheder.

Og så skete det, at jeg kom på konkurrenceholdet! Jeg kunne næsten ikke tro på det. Jeg hoppede rundt på mit værelse og kunne ikke holde op med at smile.

Men da træneren kaldte mig til side efter en måneds træning, ændrede alt sig. Hun så alvorlig ud og sagde:

“Daniella, jeg er ikke sikker på, at konkurrenceholdet er det rigtige for dig.”

Ordene ramte mig som et slag i maven. Jeg mærkede en klump i halsen, og det var, som om alle farver forsvandt fra rummet. Min glæde bristede på et sekund.

Jeg stod helt stille og vidste ikke, hvad jeg skulle sige. Inde i mig råbte tusind spørgsmål: Hvorfor mig? Har jeg gjort noget forkert? Ser hun slet ikke, hvor meget jeg prøver?

Det føltes, som om jeg faldt ned fra trampolinen, jeg lige havde svævet på. Fra at flyve i himlen styrtede jeg lige ned i jorden. Alt det, jeg havde drømt om, gled ud mellem fingrene på mig.


[image: ]


Spørgsmål til samtale:


	Hvordan tror du, Daniella følte det, da hun kom på holdet?

	Hvordan tror du, hun havde det, da træneren talte med hende?

	Hvordan ville du have det, hvis nogen fortalte dig, at du ikke er god nok til det, du laver?





Kapitel 3: Trist

Da jeg kom hjem, føltes det, som om hele kroppen var tung. Jeg satte mig på sengen og stirrede ned i gulvet.

Min lillesøster kom ind og spurgte, hvordan det var gået. Jeg fortalte det hele. Hun så på mig med store øjne og sagde:

“Det er ikke fair! Du er en god gymnast. Du har drømt om det her, siden du var lille.”

Jeg trak på skuldrene. “Måske er jeg bare ikke god nok,” hviskede jeg.

Hun satte sig tæt ved siden af mig. “Det passer ikke! Du hjælper mig altid herhjemme. Det er på grund af dig, at jeg er blevet god til gymnastik. Du er verdens bedste søster, og du giver aldrig op.”

Jeg kunne ikke holde tårerne tilbage. De løb ned ad kinderne. Mor og far kom ind. Mor lagde armene om mig og sagde:

“Det skal nok gå. I næste uge tager vi en snak med træneren. Det er ikke i orden, at du bare bliver sat ned.”

Jeg snøftede og tørrede tårerne væk. “Okay … så gør vi det.”

Spørgsmål til samtale:


	Hvordan hjælper det Daniella at tale med sin søster og sine forældre?

	Hvorfor tror du, familien bliver så ked af det på hendes vegne?

	Hvorfor tror du, det er okay at blive ked af det en gang imellem?





Kapitel 4: I skolen

Næste dag fortalte jeg min bedste veninde Emilie alt. Hun lyttede uden at afbryde, og jeg kunne mærke, at hun virkelig forstod mig.

“Det er ikke fair,” sagde hun bestemt. “Du fortjener at være på det hold. Måske skal du fortælle træneren, hvordan du har det.”

Hendes ord satte sig fast. Jeg havde mest lyst til at gemme mig. Men måske havde Emilie ret. Måske skulle jeg selv sige det højt.

I frikvarteret lavede vi små gymnastikøvelser i skolegården. Vi grinede og havde det sjovt, og for en stund føltes alting let igen. Da klokken ringede, vidste jeg, at jeg måtte tage en beslutning.

Efter skole ringede jeg til min mor. “Jeg vil gerne selv tale med træneren,” sagde jeg stille.

“Det synes jeg er en god idé,” svarede hun.

Spørgsmål til samtale:


	Hvorfor er Emilie en god veninde i denne situation?

	Hvad giver Daniella mod til at sige, at hun selv vil tale med træneren?

	Hvofor er det en god idé at snakke om ting i sted for at holde dem inde?

